20.1.2023
MT
Il-Ġurnal Uffiċjali tal-Unjoni Ewropea
C 20/9
KAPITOLU III: RISPONS IMSAĦĦAĦ Azzjonijiet fil-livell tal-Istati Membri (25) L-Istati Membri huma mistiedna: (a) ikomplu l-koordinazzjoni tar-rispons tagħhom, fejn rilevanti, u jżommu l-ħarsa ġenerali tar-rispons transsettorjali għal tfixkil akut ta' servizzi essenzjali pprovduti minn infrastruttura kritika.
Dan jista' jsir fil-qafas ta': Pjan ta' Azzjoni futur dwar rispons koordinat għal tfixkil tal-infrastruttura kritika b'rilevanza transfruntiera sinifikanti; l-arranġamenti eżistenti tar-Rispons Politiku f'Sitwazzjonijiet ta' Kriżi (IPCR) għall-koordinazzjoni tar-rispons politiku fir-rigward tal-infrastruttura kritika b'rilevanza transfruntiera; il-Pjan ta' Azzjoni għal inċidenti u kriżijiet taċ-ċibersigurtà fuq skala kbira skont ir-Rakkomandazzjoni tal-Kummissjoni (UE) 2017/1584 (11); EU-CyCLONe; fil-Qafas għal reazzjoni koordinata tal-UE għal kampanji ibridi u s-Sett ta' Għodod tal-UE kontra Theddid Ibridu fil-każ ta' theddid u kampanji ibridi; u fis-Sistema ta' Twissija Rapida fil-każ ta' diżinformazzjoni; (b) iżidu l-iskambju ta' informazzjoni fil-livell operazzjonali mal-ERCC fi ħdan il-kuntest tal-UCPM sabiex titjieb it-twissija bikrija u biex jikkoordinaw ir-rispons tagħhom fl-ambitu tal-UCPM f'każ ta' tfixkil tal-infrastruttura kritika b'rilevanza transfruntiera sinifikanti, biex b'hekk tkun żgurata reazzjoni aktar rapida ffaċilitata millUnjoni meta tkun meħtieġa; (c) iżidu d-disponibbiltà tagħhom li jirrispondu, fejn rilevanti, permezz ta' għodod eżistenti jew li għad iridu jiġu żviluppati għal tali tfixkil sinifikanti msemmi fil-punt (a); (d) jipparteċipaw fl-iżvilupp ulterjuri tal-kapaċitajiet ta' rispons rilevanti fir-Riżerva Ewropea ta' Protezzjoni Ċivili (ECPP) u rescEU; (e) jinkoraġġixxu lill-operaturi ta' infrastruttura kritika u lill-awtoritajiet nazzjonali rilevanti biex itejbu l-kapaċitajiet tagħhom biex ikunu jistgħu jirrestawraw malajr prestazzjoni bażika tas-servizzi essenzjali pprovduti minn dawk l-operaturi ta' infrastruttura kritika; (f) jinkoraġġixxu lill-operaturi ta' infrastruttura kritika, biex meta jkunu qed jibnu l-infrastruttura kritika tagħhom mill-ġdid, jibnuha biex tkun kemm jista' jkun reżiljenti, filwaqt li titqies il-proporzjonalità tal-miżuri fir-rigward tal-valutazzjonijiet tar-riskju u l-kostijiet, mal-firxa sħiħa ta' riskji sinifikanti li jistgħu japplikaw għaliha, inkluż f'xenarji klimatiċi avversi.
(26) L-Istati Membri huma mistiedna jaċċelleraw il-ħidma preparatorja, fejn possibbli, kif inkarigati mill-qafas legali msaħħaħ dwar iċ-ċibersigurtà, bl-għan li jtejbu il-kapaċitajiet tal-Iskwadri ta’ Rispons għal Inċidenti relatati masCSIRTs nazzjonali, bil-ħsieb tal-kompiti l-ġodda tas-CSIRTs kif ukoll l-għadd akbar ta’ entitajiet minn setturi ġodda, jirrieżaminaw u jaġġornaw l-istrateġiji taċ-ċibersigurtà tagħhom f’waqthom u jadottaw malajr kemm jista’ jkun pjanijiet nazzjonali ta’ rispons għal inċidenti u kriżijiet taċ-ċibersigurtà, jekk mhux diġà jeżistu.
(27) L-Istati Membri huma mistiedna jqisu, fil-livell nazzjonali, l-aktar mezzi rilevanti biex jiżguraw li l-partijiet ikkonċernati rilevanti jkunu konxji tal-ħtieġa li tiġi avvanzata r-reżiljenza tal-infrastruttura kritika permezz ta’ kooperazzjoni ma’ bejjiegħa u sħab fdati.
Huwa importanti li jsir investiment f’kapaċità addizzjonali, speċjalment fissetturi fejn l-infrastruttura attwali tinsab fi tmiem il-ħajja tagħha, pereżempju infrastruttura tal-kejbils ta’ komunikazzjoni taħt il-baħar, biex tkun tista’ tiġi żgurata l-kontinwità tal-forniment ta’ servizzi essenzjali f’każ ta’ tfixkil, u biex jitnaqqsu d-dipendenzi mhux mixtieqa.
(28) L-Istati Membri huma mħeġġa jagħtu attenzjoni lill-komunikazzjoni strateġika proattiva fil-livell nazzjonali fil-kuntest tal-ġlieda kontra t-theddid u l-kampanji ibridi, u minħabba l-involviment potenzjali tal-avversarji f’manipulazzjoni talinformazzjoni u interferenza minn barranin billi jsawru n-narrattivi dwar inċidenti mmirati lejn infrastruttura kritika.
Azzjonijiet fil-livell tal-Unjoni (29) Il-Kummissjoni hija mistiedna taħdem mill-qrib mal-Istati Membri, biex tkompli tiżviluppa l-korpi, l-istrumenti u l-kapaċitajiet ta’ rispons rilevanti, bil-ħsieb li tissaħħaħ it-tħejjija operazzjonali biex jiġu indirizzati l-effetti immedjati u indiretti ta’ tfixkil sinifikanti tas-servizzi essenzjali rilevanti pprovduti minn infrastruttura kritika, b’mod partikolari esperti u riżorsi disponibbli permezz tal-ECPP u rescEU taħt l-UCPM jew Timijiet futuri ta’ Rispons Rapidu kontra Theddid Ibridu.
(11) Ir-Rakkomandazzjoni tal-Kummissjoni (UE) 2017/1584 tat-13 ta' Settembru 2017 dwar Rispons Koordinat għal Inċidenti u Kriżijiet taċ-Ċibersigurtà fuq Skala Kbira (ĠU L 239, 19.9.2017, p. 36).